Berlin (B/SN). Po słowach politikarja CDU dr. Heinera Geißlera měli so cyrkwje mócnarjam zemje spjećować. To rjekny něhdyši zwjazkowy minister w přiłoze nowiny Zeit „Christ & Welt“. Město toho „chwala cyrkwje Boha z pozawnami z wěžow swojich dale a prózdnišich Božich domow.“ W swěće kapitalizma, gigantiskeje financneje industrije ze swojimi towaršnostnymi „idealemi“ egoizmom, nahrabnosću, skuposću, konsumom a karjeru je „Jězus dospołne sćělesnjenje čłowjeskosće a miłosće“.
Schulz zasudźa namołwu AfD
Waršawa. W pólskim sejmje so nabožne temy dźeń a bóle přesadźeja, cyle po woli noweho narodnokonserwatiwneho knježerstwa pod nawodom strony Prawo a sprawnosć (PiS) Jarosława Kaczyńskeho. Tak su w prěnim tydźenju apryla z hłosami zapósłancow PiS wobzamknyli, 100. róčnicu Fatimskeho dźiwa oficialnje woswjećić. Dnja 13. meje 1917 bě so w portugalskej Fatimje pječa swjata Marija třom dźěćom zjewiła a jim tři potajnosće přeradźiła. W prěnim wona připowědźi, zo maja hrěšnicy w helskim wohenju ćerpjeć. W druhej potajnosći wěšćeše bórzomny kónc Prěnjeje swětoweje wójny a hišće hóršu wójnu, njedyrbjeli-li ludźo přestać Boha hanić. Třeća potajnosć poćahowaše so na to, zo stanje so bamž z woporom atentata.
Ze 37 lětami hižo 38 dźěći porodźiła je Ugandźanka Mariam Nabatanzi. Tole su zamołwići kraja oficialnje wobkrućili. Trójce bě žona dwójniki porodźiła, štyri razy trójniki a trójce samo štwórniki. Dźěći pochadźeja wot samsneho nana. Najstarše dźěćo je mjeztym 23 lět, najmłódše štyri měsacy. Swójba we wsy Kabimbiri, połsta kilometrow zwonka stolicy Kampala, bědźi so z pjenježnymi problemami. Regionalni politikarjo namołwjeja ludźi, swójbu podpěrać.
Krokodila na zahrodźe namakali su awstralscy wohnjowi wobornicy, jako w Darwinje palacy so dom hašachu. Swójba dźeržeše mjeztym 70 lět stareho a štyri metry dołheho rjapnika Alberta kaž domjace zwěrjo, samo z dowolnosću zarjadnistwow. Mjeztym zemrěty wobsedźer domu bě krokodila 1958 w rěce popadnył.
Nowelěrowany sakski šulski zakoń je wobzamknjeny a ma so wot noweho šulskeho lěta krok po kroku zwoprawdźeć. Zo njehodźa so hnydom wšitke kaznje přesadźić, zwisuje mjez druhim z pobrachowacymi wučerjemi, na přikład nastupajo rjadowanje inkluzije. Wuwučowanje šulerjow z wosebitej pedagogiskej potrjebu ma hakle 1. awgusta 2018 płaćić. Potom změja wšitke regularne šule, tež serbske, winowatosć, so šulerjam z wosebitej potrjebu pedagogiskeho spěchowanja wěnować. Přiwšěm móža dźěći a młodostni z tejle potrjebu regularne abo tež dale spěchowanske šule wopytać. Rozsudźić maja to starši. Zawěsće je w tym padźe mjez wučerjemi a staršimi hišće wjac prašenjow hač wotmołwow. Mamy so na přikład prašeć, kak ma so zastaranje z wučerjemi pod tuchwilnymi wobstejnosćemi rjadować. Sakska chce zasadźić za tule naprawu kóžde lěto sto přidatnych wučerjow. Tola zwotkel jich brać, wosebje serbskich z wukubłanjom, trěbnym za zastaranje dźěći a młodostnych, kotřiž maja so wosebje spěchować. Wšako tež tajcy šulerjo serbsce rěča.
szl_Latn gaz_Latn szl_Latn szl_Latn szl_Latn szl_Latn